ഐഎന്എസ് വിക്രാന്ത് ബോംബിട്ടു തകര്ക്കുമെന്ന് അജ്ഞാത ഭീഷണി സന്ദേശം കേസെടുത്ത് പോലീസ് കൊച്ചി: ഇന്ത്യന് നാവിക സേനയുടെ വിമാനവാഹിനിക്കപ്പല് ഐഎന്എസ് വിക്രാന്തിന് ഭീഷണി സന്ദേശം. വിക്രാന്ത് ബോംബിട്ടു തകര്ക്കുമെന്നാണ് അജ്ഞാത ഭീഷണി സന്ദേശം ലഭിച്ചിരിക്കുന്നത്. കൊച്ചി കപ്പല്ശാലയ്ക്ക് ഇമെയില് വഴിയാണ് ഭീഷണി സന്ദേശം ലഭിച്ചത്. സംഭവവുമായി ബന്ധപ്പെട്ട് കപ്പല്ശാല പോലീസില് പരാതി നല്കി. പരാതിയുടെ അടിസ്ഥാനത്തില് എറണാകുളം സൗത്ത് പൊലീസ് കേസെടുത്ത് അന്വേഷണം ആരംഭിച്ചു. ഐടി ആക്ട് 385 പ്രകാരമാണ് കേസ് രജിസ്റ്റര് ചെയ്തിരിക്കുന്നത്. സംഭവത്തില് വിവിധ കേന്ദ്ര ഏജന്സികളും പ്രാഥമിക അന്വേഷണം തുടങ്ങിയതായി റിപ്പോര്ട്ടുകളുണ്ട്. നിലവില് ഐഎന്എസ് വിക്രാന്തിന്റെ അവസാന ഘട്ട പരീക്ഷണങ്ങള് പൂര്ത്തിയായിട്ടുണ്ട്. അന്തിമ മിനുക്കു പണികളാണ് കപ്പലില് ഇപ്പോള് നടക്കുന്നത്. ഇതിനിടെയാണ് ഭീഷണി സന്ദേശം ലഭിച്ചത്. സന്ദേശത്തിനു പിന്നില് ഭീകര ബന്ധമുണ്ടോ എന്ന സംശയം ബലപ്പെടുന്നുണ്ട്. ഇക്കാര്യങ്ങളെല്ലാം അന്വേഷിക്കാനാണ് പോലീസിന്റെ തീരുമാനം. കേന്ദ്ര ഏജന്സികളും വിഷയം ഗൗരവത്തോടെയാണ് എടുത്തിരിക്കുന്നത്. അതേസമയം കപ്പല് നിര്മാണം പുരോഗമിക്കുന്നതിനിടെ അഫ്ഗാന് പൗരന് കപ്പല്ശാലയില് ജോലി ചെയ്തത് വിവിധ അന്വേഷണ ഏജന്സികള് പരിശോധിച്ചിരുന്നു. ഇയാള്ക്ക് ഭീകര ബന്ധമുണ്ടോ എന്ന കാര്യം സ്ഥിരീകരിക്കാനായില്ലെങ്കിലും ഇയാള് പാകിസ്താനില് ജോലി ചെയ്തിരുന്നതായി അന്വേഷണ സംഘം കണ്ടെത്തിയിരുന്നു. കപ്പല്ശാലയില് ഗൗരവമുള്ള ജോലികളോ അകത്തു പ്രവേശിക്കുകയോ പ്രതി ചെയ്തിട്ടില്ലെന്നും അന്വേഷണ സംഘം കണ്ടെത്തി. കേസ് അന്വേഷണം എന്ഐഎയ്ക്കു വിടാനാണ് പൊലീസിന്റെ തീരുമാനം. പ്രതി അന്വേഷണത്തോട് സഹകരിക്കുന്നില്ലെന്നും മനോവിഭ്രാന്തി അഭിനിയിക്കുന്നുവെന്നുമാണ് ഉദ്യോഗസ്ഥര് അറിയിച്ചിരുന്നത്. ഇത് ഏതെങ്കിലും ഏജന്സികളുടെ പരിശീലനം ലഭിച്ചതിലൂടെയാണോ എന്നതില് സംശയം ഉയര്ന്നതോടെയാണ് അന്വേഷണം എന്ഐഎയ്ക്ക് കൈമാറാന് പോലീസ് തീരുമാനിച്ചത്.